V. Veteška, podpredseda NR SR: (2004-06-24):
Otváram rozpravu. Písomne som nedostal žiadnu prihlášku do rozpravy k tomuto bodu programu. Otváram možnosť ústne sa prihlásiť do rozpravy. Chce ako prvý vystúpiť pán Ivanko. Okrem toho sa ďalej pripraví pán poslanec Drgonec. Končím možnosť ďalších prihlášok ústne do rozpravy k tomuto prerokúvanému bodu programu. Máte slovo, pán poslanec Ivanko. A. Ivanko, poslanec: Ďakujem pekne, pán predsedajúci. Vážené kolegyne, kolegovia, dovoľte, aby som v mene 18 poslancov Národnej rady predložil pozmeňujúci návrh k vládnemu návrhu zákona, ktorým sa mení a dopĺňa zákon č. 99/1963 Zb. Občiansky súdny poriadok v znení neskorších predpisov a o zmene a doplnení zákona č. 335/1991 Zb. o súdoch a sudcoch v znení neskorších predpisov a o zmene a doplnení zákona č. (zatiaľ ho nevieme, lebo ešte nie je uverejnený v Zbierke zákonov) .../2004 Z. z. o sídlach a obvodoch súdov v Slovenskej republike a o zmene zákona č. 99/1963 Zb. Občiansky súdny poriadok v znení neskorších predpisov (tlač 661). Po prvé. Za čl. II sa vkladá nový čl. III, ktorý znie: „Zákon č. .../2004 Z. z. o sídlach a obvodoch súdov v Slovenskej republike a o zmene zákona č. 99/1963 Zb. Občiansky súdny poriadok v znení neskorších predpisov sa mení takto: „Po prvé, § 11 Súdy s agendou priemyselno-právnej ochrany a ich obvody znie: „Na konanie vo veciach ochrany práv predmetom priemyselného vlastníctva podľa osobitných predpisov ochrany práv z nekalej súťaže je príslušný a) Okresný súd Bratislava I pre obvody 1. Krajského súdu v Bratislave, 2. Krajského súdu v Trnave, 3. Krajského súdu v Nitre, b) Okresný súd Banská Bystrica pre obvody 1. Krajského súdu v Banskej Bystrici, 2. Krajského súdu v Žiline, 3. Krajského súdu v Trenčíne, c) Okresný súd Košice I pre obvody 1. Krajského súdu v Košiciach, 2. Krajského súdu v Prešove. Na konanie o opravných prostriedkoch proti rozhodnutiam vydaným v konaní o ochrane práv predmetom priemyselného vlastníctva podľa osobitných predpisov o ochrane práv z nekalej súťaže je príslušný Krajský súd v Bratislave, Krajský súd v Banskej Bystrici a Krajský súd v Košiciach.“ Po druhé, § 14 Súdy s azylovou agendou a ich obvody znie: „Na konanie o opravných prostriedkoch proti rozhodnutiam vydaným v konaní o azyle podľa osobitného predpisu je príslušný a) Krajský súd v Bratislave pre územné obvody 1. Krajského súdu v Bratislave, 2. Krajského súdu v Trnave, 3. Krajského súdu v Trenčíne, 4. Krajského súdu v Nitre, b) Krajský súd v Košiciach pre územné obvody 1. Krajského súdu v Košiciach, 2. Krajského súdu v Prešove, 3. Krajského súdu v Banskej Bystrici a 4. Krajského súdu v Žiline.“.“.“ Doterajšie články III a IV sa označujú ako články IV a V. Po druhé. Nový čl. V znie: „Tento zákon nadobúda účinnosť 1. septembra 2004 okrem čl. I, bodov 64 až 68, ktoré nadobúdajú účinnosť 1. októbra 2004, a čl. III, ktorý nadobúda účinnosť 1. januára 2005.“ Odôvodnenie. Uvedeným návrhom sa rieši situácia, ku ktorej došlo pri schválení zákona o sídlach a obvodoch súdov Slovenskej republiky dňa 27. mája 2004. V rámci § 11 a § 14 vznikol nesúlad v ustanovení zákona po odhlasovaní pozmeňujúcich návrhov v pléne. Zachovanie krajských súdov v Trnave a v Trenčíne nebolo v uvedených ustanoveniach § 11 zohľadnené, alebo bolo zohľadnené nesprávne, a to v § 14, v súvislosti so súdmi, s azylovou agendou sa nezachoval doterajší právny stav. Ďakujem pekne a prosím vás o podporu tohto pozmeňujúceho návrhu.